
Taina singurei metope șterse de pe Columna lui 
Traian (Roma – Italia) 
 
de Conf. Univ. dr. George V Grigore 
 
Ca și minune a antichității, Columna lui Traian din Roma este o 
adevărată „carte – album” scrisă în piatră și dedicată celor două 
războaie daco – romane de acum 2000 de ani. Am fost acolo în vara 
anumul 2015 și am privit uimit aceste sculpturi ce au 2000 de ani, ca 
un autentic Badea Cârțan român.  
Printre secretele nedescifrate de pe Columna lui Traian putem 
menționa: moartea lui Decebal, eroismul dacilor din Sarmizegetusa, 
măcelul de la Tapae şi răpirea prinţesei dace. Scena morţii marelui 
rege Decebal a fost ilustrată pe Columna lui Traiande la Roma (Italia) 
în detaliu, iar sculptorii care au realizat-o au fost apreciaţi pentru 
măiestria de care au dat dovadă. Sinuciderea regelui dac se numără 
printre imaginile memorabile ale monumentului triumfal al Romei 
antice, alături de secvenţe la fel de dramatice, cum sunt cea a răpirii 
prinţesei dace (sora lui Decebal?) şi a luptelor încrâncenate de pe 
fortificațiile aflate la Sarmizegetusa Regia şi Tapae. Ridicată din 
ordinul împăratului Traian, pentru a comemora războaiele romanilor 
de cucerire a teritoriilor Daciei, Columna lui Traian oferă informaţii 
impresionante despre strămoşii noştri. Columna prezintă şi numeroase 
scene emoţionante. Una dintre cele mai dramatice secvenţe este cea a 
morţii regelui Decebal, după cucerirea Sarmizegetusei de către 
armatele romane. Urmărit şi încolţit de legiunile romane, Decebal îşi 
curmă viaţa cu acel cuțit specific dacilor, tip sica, înainte de a cădea în 
mâinile duşmanilor. Scena CXLV (116) este descrisă astfel de 
cercetătorul Radu Vulpe, autor al volumului „Columna lui Traian”: 

„Opt călăreţi romani, cu coifuri, scuturi şi lănci, vin din stânga, pe 
două drumuri diferite. Mişcările lor sunt cu atât mai violente, cu cât 
sunt situaţi mai aproape de centrul scenei. Trei dintre ei ameninţă cu 
lăncile un pileat căzut la rădăcina unui stejar – personajul principal 
al scenei, regele dacilor. Încercarea de a se refugia dincolo de munţi 
i-a fost zadarnică. Duşmanii, informaţi asupra drumului ce-l alesese, 
l-au încercuit şi i-au tăiat calea: în dreapta stejarului – care, de data 
aceasta, nu închide scena – se văd doi călăreţi romani sosind de la 
dreapta spre stânga. Forţele romane implicate în acţiunea de 
capturare a lui Decebal sunt însemnate; cei 10 călăreţi care le 
reprezintă poartă pe scuturi emblemele a cel puţin 5 unităţi. Ele au 
lichidat garda regelui: doi pileaţi zac printre picioarele cailor, cu 
stânga încleştată pe scut, cu sabia curbă căzută din mână. Numai 
Decebal trebuia cruţat, pentru a împodobi, la Roma, alaiul triumfal al 
împăratului biruitor. Gestul comandantului roman care, aplecat mult 
pe gâtul calului, întinde mâna cu degetul mare întors în sus, îi promite 
celui înfrânt viaţa. Zadarnic! Înainte de a fi atins de mâinile 
urmăritorilor, Decebal, într-o atitudine maiestuoasă şi sfidătoare, îşi 
taie gâtul cu sabia-i curbă. Artistul Columnei l-a surprins în cădere, 
cu genunchiul stâng în pământ, cu mâna stângă, crispată pe marginea 
mantiei, atingând rădăcina stejarului. Piciorul drept a alunecat lângă 
scutul mare, bogat împodobit. Cu ultima privire îşi înfruntă 
duşmanii”, scrie Radu Vulpe, în „Columna lui Traian” (ciMEC, 
2002). Următoarea scenă îi prezintă pe cei doi fii ai regelui dac, smulşi 
de lângă cadavrul acestuia, de soldaţii romani. Trupul lui Decebal a 
fost decapitat, iar capul său a fost adus la Rainstorum, o localitate 
necunoscută (încă neidentificată pe teren; posibil Deva sau Rășinari) 
unde ar fi existat un castru roman, apoi a fost adus ca trofeu la Roma. 
A fost expus pe „Scările Gemonii“ de pe râpa Capitoliului, iar în final 
a fost aruncat în apele Tibrului, potrivit istoricilor. Imagini macabre 
sunt prezentate în mai multe scene de pe Columna lui Traian. Astfel, 
în Scena XXIV, care înfăţişează Bătălia de la Tapae, apar soldaţi din 
legiunile auxiliare romane ţinând în mâini două capete de daci, pe care 

le arată împăratului Traian. Alte scene prezintă soldaţi ai Daciei 
decapitaţi sau capete de daci înfipte în pari. Secvenţe ale tragediilor 
arată cât de crâncene au fost luptele dintre daci şi romani. 
Emoţionante sunt scenele care prezintă asediul final al romanilor 
asupra capitalei Daciei, Sarmizegetusa. Una dintre ele (CXVIII) 
prezintă un sol dac, îngenuncheat în faţa lui Traian, cerând îndurare, 
dar fiind refuzat de împăratul roman. În secvenţele următoare acesteia, 
dacii sunt ilustraţi dând foc clădirilor şi tunului de lemn din interiorul 
cetăţii, din dorinţa de a devasta aşezarea, înainte de a fi cucerită de 
romani. Un episod ciudat este înfăţişat în scenele CXX-CXXI (101-
102), în care apărătorii cetăţii dace întind braţele pentru a primi vase 
din care sorb apă sau otravă. În aceeaşi scenă este prezentat un pileat 
întinzând mâinile spre cer. Dacii înfrânţi şi ucişi în luptă sunt alăturaţi 
tabloului tragic al asediului final asupra Sarmizegetusei. „Până în 
zilele noastre, cercetătorii au explicat unanim aceste dramatice scene 
drept aspecte ale unei sinucideri în masă a fruntaşilor daci, care ar 
bea otravă pentru a nu cădea vii în mâinile cuceritorilor romani. 
Numai că, în această interpretare, concepută sub obsesia doctrinei 
dispreţului de moarte, atât de lăudat de autorii antici la geto-daci, se 
neglija amănuntul esenţial că respectiva doctrină exalta nu 
sinuciderea în sine, ci moartea eroică în luptă”, afirma cercetătorul 
Radu Vulpe, în volumul său„Columna lui Traian”. O scenă aparte de 
pe Columna lui Traian prezintă episodul capturării surorii lui Decebal. 
În scena cu numărul XXX este ilustrat Traian, însoţit de doi adjutanţi, 
asistând la îmbarcarea pe o corabie a unei tinere femei dace, de rang 
înalt. Prizoniera este arătată ţinând un prunc la sân şi salutând de 
despărţire un grup de femei dace. Împăratul este înfăţişat acordându-i 
femeii o atenţie deosebită. „O dată acceptată interpretarea scenei 
XXX ca referindu-se la deportarea unei femei dace de rang deosebit, 
nu e decât foarte normal să ne gândim la identitatea acesteia cu sora 
lui Decebal, care a fost capturată de către Laberius Maximus”, 
informa Radu Vulpe. Potrivit istoricilor, momentul este semnificativ 
pentru modul în care au decurs tratativele de încheiere a primului 

război daco-roman, din vremea împăratului Traian. Poporul dac, 
afirma Radu Vulpe, nu i-ar fi iertat regelui său sacrificarea evitabilă a 
unui membru al familiei sale, de aceea, răpirea surorii lui Decebal a 
contribuit la acceptarea chiar a unei păci umilitoare pentru daci. 
„Traian cuceri munţii fortificaţi şi găsi între zidurile lor armele, 
maşinile de război şi steagul, care fuseseră mai înainte luate de la 
Fuscus. De aceea şi mai ales pentru că Maximus capturase în acelaşi 
timp şi pe sora lui Decebal, şi o cetate puternică, regele dac se arăta 
gata să consimtă la tot ceea ce i s-ar porunci, nu în intenţia de a se 
ţine de cuvânt, ci de a mai răsufla deocamdată“, informa istoricul 
antic Dio Cassius.  
După scena sinucideri marelui rege dac Decebal, următoarea 
scenă îi prezintă pe cei doi fii ai regelui, smulşi de lângă cadavrul 
acestuia, de soldaţii romani. Trupul lui Decebal, după cum am mai 
prezentat anterior, a fost decapitat, iar capul său (și mâna dreaptă) a 
fost dus ca trofeu la Roma. Aici a fost expus pe „Scările Gemonii“ de 
pe râpa Capitoliului, iar în final a fost aruncat în apele Tibrului, 
potrivit istoricilor. „Ciudat este faptul că relieful în care capul lui 
Decebal este prezentat pe scut sau pe o tavă a fost distrus prin 
ciocănire minuţioasă. Nu se mai văd decât contururile care sugerează 
despre ce este vorba: un castru, în interiorul căruia se vede un cort 
militar, în faţa căruia doi soldaţi romani prezintă unei mulţimi un scut 
pe care este aşezat un cap uman. Cine a distrus această scenă şi de 
ce? Cine putea ajunge la vârful Columnei cu ciocanul şi ce l-a 
determinat să șteargă această scenă? Căci nu este vorba despre o 
distrugere accidentală, nici produsă de eroziune din cauza 
intemperiilor. Este mâna cuiva care a vrut să dispară din istorie acest 
cumplit episod. Unii specialişti au oferit o interpretare total 
necredibilă: creştinii ar fi şters scena! În 1536, soclul Columnei a fost 
eliberat din ruinele forului lui Traian din ordinul papei Paul al III-
lea. Marele arhitect Fontana s-a ocupat de restaurarea lui, începând 
cu 1558. Între 1589 şi 1590, în locul statuii lui Traian din vârful 

Columnei, dispărută încă din Antichitate, a fost pusă statuia Sfântului 
Petru. Se presupune că scena despre care vorbim a dispărut atunci, 
deoarece atingea sensibilitatea creştinilor. Pe Columnă însă apar 
reprezentări cel puţin la fel de macabre: soldaţi romani prezentând 
împăratului capete de daci, capete de daci înfipte în pari în faţa unui 
castru, un soldat ţinând în dinţi un cap de dac desprins de corp etc. 
Apoi, pentru secolul al XVI-lea, astfel de reprezentări nu erau 
macabre. Mai mult, creştinii erau familiarizaţi din Noul Testament cu 
imaginea Salomeei purtând tava cu capul Sfântului Ioan Botezătorul. 
Să fie vorba de apărarea memoriei lui Traian, prezentat ca un ucigaş, 
cum au sugerat alţi cercetători?”, se întreabă dr. Aurora Peţan, care a 
studiat această problemă în amănunt.Unii specialişti cred că creştinii 
ar fi şters scena mai târziu, deoarece, la începutul secolului al XVII-
lea, când Ludovic al XVI-lea a comandat o copie a Columnei, artistul 
Pietro Santi Bartoli a executat copii de detaliu de pe scenele 
Columnei, iar secvenţa despre care vorbim apare în lucrarea sa. De 
altfel, un album cu reproducerile lui Bartoli a fost dăruit Bibliotecii 
Astra din Sibiu de către Badea Cârţan, care a adus în desaga sa de la 
Roma acest nepreţuit document pe care, ca şi în alte cazuri, 
cercetătorii continuă să-l ignore. „Cei care au atribuit gestul 
distrugerii creştinilor din secolul al XVI-lea nu au cunoscut suficient 
istoria Columnei. Între ei se numără şi cel mai mare expert al 
Columnei, Conrad Cichorius (sfârşitul sec. al XIX-lea). Poate vreunul 
dintre împăraţii Romei de origine dacică, despre care istoria noastră 
nu pomeneşte niciodată, a vrut să răzbune într-un fel soarta tragică a 
dacilor. Sau poate altcineva, mult mai târziu, căci unele scrieri despre 
daci încă erau citate în secolul al VI-lea. Sau poate e doar o simplă 
răzbunare a sorţii... Oricum ar fi, important este că, de-a lungul 
vremii, durerea şi revolta pentru înrobirea Daciei au dăinuit, iar 
gestul ştergerii de pe Columnă a scenei celei mai umilitoare pentru 
daci este o dovadă limpede în acest sens”, a mai declarat Aurora 
Peţan. Dacă avem în vedere legenda orală ce menționează faptul că, la 
moartea marelui rege Decebal (nume simbolic, preluat odată cu 

domnia, așa cum preoții sau călugării se rebotează: „Dece (Zece - IO) 
– Baal”) zece generali din armata sa geto-dacă și-au luat numele de 
Decebal, pentru ca numele său „să nu moară”, tot așa și prin 
martelarea (dispariția) scenei în care apare sângeroasa „ofrandă” cu 
capul și mâna dreaptă marelui rege, se asigură „șansă” nemuririi 
acestuia și îndepărtarea înjosirii de a fi prezentatepe o tipsie de argint, 
Senatului Roman, care le-a batjocorit, scuipându-le şi aruncându-le, 
după aceea, pe scările Gemonii (Scalae Gemoniae), de pe râpa 
Capitoliului, unde nefericiţii erau aruncaţi de pe „stânca tarpeană”, 
fiind expuşi publicului, iar apoi aruncați în fluviul Tibru, spre a fi 
astfel șterși din istorie! 
Prin acestă „trecere în anonimat” a scenei respective de pe 
Columnă se asigură recuperarea onoarei marelui rege dac Decebal și 
trecerea sa în eternitate, pe valurile timpului curgător ce asigură 
nemurirea nemului nostru geto – dac milenar. 

Scena sinuciderii lui Decebal pe Columna lui Traian 
 
Scena dramatică a capturării prinţesei dace O scenă aparte de pe Columna lui Train 
prezintă episodul capturării surorii lui Decebal. În scena cu numărul XXX este ilustrat 
Traian, însoţit de doi adjutanţi, asistând la îmbarcarea pe o corabie a unei tinere femei 
dace, de rang înalt. Prizoniera este arătată ţinând un prunc la sân şi salutând de 
despărţire un grup de femei dace. Împăratul este înfăţişat acordându-i femeii o atenţie 
deosebită. 

Scena „martelată” de pe Columna lui Traian – Muzeul de Istorie a României din 
București. Trupul lui Decebal a fost decapitat, iar capul său a fost adus la Rainstorum, o 
localitate necunoscută unde ar fi existat un castru roman, apoi a fost adus ca trofeu la 
Roma. A fost expus pe „Scările Gemonii“ de pe râpa Capitoliului, iar în final a fost 
aruncat în apele Tibrului, potrivit istoricilor.  
 
 
 
Columna lui Traian  - Reconstituire 

Autorul George V Grigore la Roma (Italia) , „salutând” Columna lui Traian  - 2015 
 
Soția mea, Daniela Grigore la Roma (Italia) , în fața Columnei lui Traian  - 2015 
 
